En e deizlevr ar misionoù e kont an Tad Maner e kejas e Sant-Wenn gant un den yaouank pa oa o prezegenniñ ur mision e dibenn ar bloaz 1649. Hemañ a lavare e voe heskinet gant un aozadur kevrinus en doa dilezet. Er vro-se e veze dalchet bodadegoù noz e-kreiz al lanneier digenvez. Eno en em dolpe engroezioù a dud trouzus dindan sklerijenn luchel ar bodoù-tan o choari choarioù chañs hag o tañsal tro-dro dun tron alaouret ma veze kludet un [[euzhvil]] orollus warnañ. Pep den a dlee dont evit touiñ e chomfe feal dezhañ hag e promete an eürusted buhez-pad. Ret e veze e azeuliñ, pokañ dezhañ en ur doare hudur, en em reiñ korf hag ene dezhañ. Evit kaout an droed da vont er fest e veze goulennet ma vefe dinachet ar feiz kristen hag ar vadeziant. Resevet en doa an den yaouank ur merk andiverkadus war e gilpenn ha tennet e voe ur banne gwad eus ur biz dezhañ evit skrivañ e anv e-barzh ul levr du. Dimezet e veze ar baotred gant plached du gant treid divalav hag an dimezelled gant tudjentiled vil hag e veze gastaouet gant an holl. Meneget ez eus ul lech bodadegoù boas e-kreiz al lanneier, ar Seizh Hent war harzoù eskopti Gwened. Anv zo ivez eus Mur ha Boulvriag.